L'Escola de Persones Adultes d'Alboraia comença la seua Quinzena Rodona de Medi Ambient i Pau
21 de Gener de 2025

L’Escola d’Adults d’Alboraia va nàixer l’any 1985 amb un projecte educatiu presentat a l’Ajuntament d’Alboraia per les professores i aprovat, per unanimitat, al Ple municipal. Per aquest motiu, l’any 2025 està celebrant els «40 anys fent Escola!».

Ahir va començar la Quinzena Rodona de l’EPA d’Alboraia amb un acte que va comptar amb l'assistència d’alumnat i professorat, i també del regidor d’Educació Ismael Rubio.

En aquesta primera activitat es va recordar la importància de tindre una llei autonòmica específica d’educació d’adults i, a més a més , es recordà també que aquesta llei «recollia moltes de les reivindicacions de les persones implicades: alumnat, professorat, sindicats, etc».

Es va fer un berenar-homenatge a l’alumnat amb veterania a l’EPA i en actiu. En l’acte es va assenyalar que “Tota l’Escola admira a l’alumnat de Cicle I, i no per l’edat, sinó perquè venen a classe amb constància i amb la il·lusió d’aprendre coses noves. A més a més, han estat amb l’Escola en molts d’aquests 40 anys i, en gran part, gràcies a elles l’Escola està viva”. Reconeixement públic i merescut, en el qual van estar acompanyades d’alumnes de grups de Valencià i de Graduat, del professorat, de l’Associació d’Alumnes i del regidor d’Educació de l’Ajuntament d’Alboraia, Ismael Rubio, el qual va agrair el treball de l’Escola i va encoratjar alumnat i professorat a continuar endavant.